## Odluka Ustavnog suda Republike Hrvatske broj: U-IX-3604/2003 od 11. prosinca 2003.

### NN 197/2003 (17.12.2003.), Odluka Ustavnog suda Republike Hrvatske broj: U-IX-3604/2003 od 11. prosinca 2003.

# USTAVNI SUD REPUBLIKE HRVATSKE

3152

Ustavni
sud Republike Hrvatske, u Vijeću za odlučivanje o žalbama protiv odluka o
razrješenju sudačke dužnosti i odluka o stegovnoj odgovornosti suca, u sastavu
sutkinja Agata Račan, predsjednica Vijeća, te suci Mario Kos, Ivan Matija,
Emilija Rajić, Smiljko Sokol i Nevenka Šernhorst, članovi Vijeća, u postupku vođenom
u povodu žalbe H. S. P. iz K., protiv odluke Državnog sudbenog vijeća, broj:
R-25/03 od 9. listopada 2003. godine, na sjednici održanoj dana 11. prosinca
2003. godine, jednoglasno je donio

## ODLUKU

I. Žalba
se odbija.

II. Ova
odluka objavit će se u »Narodnim novinama«.

O b
r a z l o ž e n j e

1. Žalba
je podnesena protiv odluke Državnog sudbenog vijeća, broj: R-25/03 od 9.
listopada 2003. godine, kojim je žaliteljica razriješena dužnosti suca Prekršajnog
suda u Rijeci s danom 1. studenoga 2003. godine.

Državno sudbeno vijeće donijelo je osporenu odluku u
povodu prijedloga Ministarstva pravosuđa, uprave i lokalne samouprave, koji je
podnesen temeljem odredbe članka 153n. u svezi s odredbom članka 29. stavka 4.
Zakona o izmjenama i dopunama Zakona o prekršajima (»Narodne novine«, broj
33/95).

2. Žaliteljica ističe da su razlozi za razrješenje
suca propisani odredbom članka 122. stavka 2. Ustava. Također ističe da je
osporena odluka donijeta temeljem odredbi Zakona o prekršajima (»Narodne
novine«, broj 2/73, 5/73, 21/74, 9/80, 25/84, 52/87, 27/88, 43/89, 8/90, 41/90,
59/90, 91/92 i 33/95) koji je prestao važiti stupanjem na snagu Zakona o prekršajima
(»Narodne novine«, broj 88/02 i 122/02). Poziva se na odredbu članka 43. stavka
1. Zakona o izmjenama i dopunama Zakona o sudovima (»Narod­ne novine«, broj
129/00) kojom je propisano da suci imenovani prema propisima koji su važili do
stupanja na snagu tog Zakona nastavljaju obnašati sudačku dužnost u sudu u koji
su imenovani.

Slijedom navedenog, žaliteljica smatra da su
osporenom odlukom povrijeđene odredbe članaka 5., 19. i 122. stavka 2. Ustava.

Predlaže
da Ustavni sud ukine osporenu odluku kao nezakonitu.

*Žalba
nije osnovana.*

3.
Temeljem odredbe članka 153a. Zakona o izmjenama i dopunama Zakona o prekršajima,
prekršajni sudovi su tijela državne vlasti koja sudbenu vlast obavljaju
samostalno i neovisno, kao posebni sudovi za pravno područje prekršajnog kažnjavanja
i izricanja drugih prekršajnih sankcija, u okviru djelokruga i nadležnosti određene
zakonom.

Odredbom
članka 153n. Zakona o izmjenama i dopunama Zakona o prekršajima propisano je da
za suca prekršajnog suda može biti imenovana osoba koja je kao sudački, državno-
odvjetnički, javnopravobraniteljski i javnobilježnički vježbenik ili vježbenik
kod suca za prekršaje položila pravosudni ispit, odnosno osoba koja radi na
drugim pravnim poslovima nakon položenog pravosudnog ispita najmanje dvije
godine.

Do
stupanja na snagu Zakona o izmjenama i dopunama Zakona o prekršajima (28.
svibnja 1995.) suci za prekršaje nisu morali polagati pravosudni ispit.
Odredbom članka 29. stavka 4. tog Zakona propisano je da se suci za prekršaje
izabrani po dosadašnjim propisima, koji ne ispunjavaju stručne uvjete iz članka
153n. stavka 1. Zakona mogu imenovati u prekršajni sud u kojem obnašaju sudačku
dužnost, s tim da im sudačka dužnost prestaje ukoliko u roku od pet godina od
dana imenovanja ne polože pravosudni ispit. Ova odredba propisuje iznimku za
osobe koje su imanovane za suca za prekršaje iako ne ispunjavaju propisane
uvjete.

4. Žaliteljica
je imenovana za suca Prekršajnog suda u Rijeci odlukom Državnog sudbenog vijeća
o imenovanju sudaca prekršajnih sudova, broj: ID-99/98 od 12. ožujka 1998.
godine. Navedena odluka donijeta je na temelju odredbe članka 121. stav­ka 1.
Ustava, članka 12. stavka 1. podstavka 1. Zakona o Državnom sudbenom vijeću
(»Narodne novine«, broj 58/93), a u svezi s člankom 153r. stavka 1. Zakona o
prekršajima (»Narodne novine«, broj 2/73, 5/73, 21/74, 9/80, 25/84, 52/87,
27/88, 43/89, 8/90, 41/90, 59/90, 91/92 i 33/95).

Odredba
članka 153r. propisuje da se odredbe Zakona o državnom sudbenom vijeću i Zakona
o sudovima o imenovanju i razrješenju, te dužnostima i pravima sudaca,
djelovanju suda kao i o sredstvima za rad sudova primjenjuju na prekršajne
sudove, ukoliko tim Zakonom nije drukčije određeno.

5. U ovom slučaju nije sporno da je odluka o
imenovanju sudaca prekršajnih sudova donijeta temeljem navedenih zakonskih
odredbi. S obzirom na nedvojbeno utvrđenje da žaliteljica nije u propisanom
roku položila pravosudni ispit, nesporno je da ne ispunjava pretpostavke za
obavljanje sudačke dužnosti.

Slijedom izloženog, Ustavni sud je utvrdio da je
osporena odluka utemeljena na zakonu.

Ustavni sud je isto pravno stajalište zauzeo u
Odluci, broj: U-IX-3597/2003 od 4. prosinca 2003. godine (objavljena).

6. Podnositeljica u žalbi ističe povredu odredbe članka
19. stavka 2. Ustava, kojom se jamči sudska kontrola zakonitosti pojedinačnih
akata upravnih vlasti i tijela koja imaju javne ovlasti. Žaliteljici nije
povrijeđeno navedeno ustavno jamstvo, budući da je protiv osporene odluke
podnijela žalbu u smislu odredbe članka 122. stavka 3. Ustava i članka 97.
Ustavnog zakona o Ustavnom sudu Republike Hrvatske (»Narodne novine«, broj
49/02 - pročišćeni tekst, u daljnjem tekstu: Ustavni zakon).

Odredbe
članaka 5., 19. stavka 1. i 122. stavka 2. Ustava nisu mjerodavne za utvrđivanje
povrede ustavnih prava u smislu glave X. Ustavnog zakona (članci 97. - 103.)

7. Na
temelju odredbe članaka 97. i 101. Ustavnog zakona, odlučeno je kao u točki I.
izreke. Točka II. izreke temelji se na odredbi članka 29. stavka 1. Ustavnog
zakona.

Broj: U-IX-3604/2003

Zagreb,
11. prosinca 2003.

USTAVNI SUD REPUBLIKE HRVATSKE

Predsjednica Vijeća
**Agata Račan,** v. r.

Odluka, NN 197/2003-3152